FI Euroopan unionin virallinen lehti CE 88/10

(2004/C 88 E/0010)

KIRJALLINEN KYSYMYS P-0325/03

esittäjä(t): Marco Pannella (NI) komissiolle

(5. helmikuuta 2003)

Aihe: Vietnamin vuoristoalueiden Montagnard-alkuperäisväestöön kohdistuneiden ihmisoikeusrikkomusten lisääntyminen

Amnesty International julkaisi 18. joulukuuta 2002 raportin ”Socialist Republic of Viet Nam/Kingdom of Cambodia: No sanctuary: The plight of the Montagnard minority”, jossa käsitellään Montagnard-vähemmistön kohtelua Vietnamissa ja Kambodžassa, ja Human Rights Watch -järjestö julkaisi 23. tammikuuta 2003 selonteon ”New Assault on Rights in Vietnam's Central Highlands — Crackdown on Indigenous Montagnards Intensifies”, jossa käsitellään kyseiseen alkuperäisvähemmistöön kohdistuvan sorron lisääntymistä Vietnamissa.

Viime viikkojen aikana seuraavat henkilöt on pidätetty ilman mitään tunnettua syytä:

— 21. joulukuuta Y-Cun Hdok (syntynyt 1966) ja H'Lem Nie (syntynyt 1968) sekä 23. joulukuuta Y-Dhiam Buon Krong ja Y-Nol Adrong Buon Cuen kylästä,

— 24. joulukuuta Y-Blon Hdok (syntynyt 1964) Buon Kla'sta ja Y-Trao Buon Ya (syntynyt 1969) Buon Buorin kylästä,

— 11. tammikuuta Rac ja Hom Plei Klanin kylästä,

— 12. tammikuuta Hing Plei Ko'sta ja Hnit Plei Morin kylästä,

— 24. tammikuuta Y-Groh Adrong (syntynyt 1960) ja 26. tammikuuta Y-Dham Buon Ya (syntynyt 1960) Buon Hdokin kylästä.

Vietnam ei ole noudattanut YK:n ihmisoikeustoimikunnan sille 27. heinäkuuta 2002 esittämiä vaatimuksia.

— Komissio on aikaisemmin esitettyihin yksittäisiä tapauksia koskeviin kysymyksiin antamissaan vastauksissa aina todennut, että se ei ole koskaan saanut tietoihin luotettavaa vahvistusta, mutta yrittää selvittää asiaa kaikin käytettävissä olevin keinoin.

— Lisäksi vastauksessaan kysymykseen E-2845/02 (1) komissio toteaa, että ihmisoikeuksien ja demokraattisten periaatteiden kunnioittaminen on vuonna 1995 allekirjoitetun EU:n ja Vietnamin välisen yhteistyösopimuksen perusta.

Onko komissio mainitsemiensa käytettävissä olevien keinojen osalta pyytänyt tai aikooko se pyytää yksittäisistä tapauksista tietoja Vietnamin viranomaisilta, joiden kanssa sillä on jatkuvasti yhteyksiä yhteistyösopimuksen vuoksi?

Ottaen huomioon, että yhteistyösopimusta ei ole purettu, onko komission mielestä Vietnam sellainen maa, joka kunnioittaa ihmisoikeuksia ja demokraattisia periaatteita, vai mitkä ovat ne syyt, jotka estävät komissiota purkamasta yhteistyösopimusta?

Christopher Pattenin komission puolesta antama vastaus

(26. helmikuuta 2003)

Euroopan yhteisön ja Vietnamin yhteistyösopimuksen 1 artikla, jossa käsitellään ihmisoikeuksien ja demokratian periaatteiden kunnioittamista, muodostaa perustan komission ja Vietnamin hallituksen väliselle ihmisoikeusvuoropuhelulle. Komission tarkoituksena on kannustaa ja tukea ihmisoikeuksien ja demokratian jatkuvaa edistymistä Vietnamissa ja keskustella maan hallituksen kanssa mahdollisista väärinkäytöksistä tai tilanteen selvästä huononemisesta. Komissio toimii tiiviissä yhteistyössä jäsenvaltioiden kanssa politiikkaa ja ihmisoikeuksia käsittelevän unionin työryhmän säännöllisesti järjestettävissä kokouksissa ja osallistuu Euroopan unionin troikan ja Vietnamin hallituksen välisiin tapaamisiin sekä tilapäisiin vierailuihin. Lisäksi se antaa unionin puolesta yhteisiä julkilausumia. Tässä yhteydessä käsitellään myös yksittäisiä henkilöitä koskevia huolenaiheita.

Komissio ja jäsenvaltiot ovat toistuvasti kehottaneet Vietnamin hallitusta noudattamaan tiukemmin poliittista vapautta ja uskonnonvapautta sekä lujittamaan taloudellisia ja sosiaalisia vapauksia. Kehotus esitettiin jälleen yhteisessä julkilausumassa, joka annettiin Hanoissa joulukuussa 2002 järjestetyssä neuvotteluryhmän kokouksessa.

Vietnamin perustuslaissa taataan uskon- ja uskonnonvapaus. Vietnamin hallitus tunnustaa virallisesti kuusi uskontoa: yhden buddhalaisen järjestön, Vietnamin buddhalaisen kirkon, katolisen kirkon, kaksi protestanttisen kirkon järjestöä, islaminuskon sekä hoahao-buddhalaisuuden ja caodaismin. Vietnamin perustuslain 70 pykälässä todetaan kuitenkin myös, että uskon- tai uskonnonvapautta ei saa loukata eikä sitä saa käyttää perustana valtion lakien tai politiikan vastaiselle toiminnalle. Vietnamin hallitus pitää edelleen uskonnollisia liikkeitä mahdollisina opposition ja epäyhtenäisyyden välineinä, joten se vetoaa usein tähän säännökseen niiden useiden valvontatoimien, rajoitusten, kieltojen ja rangaistusten perustelemiseksi, joilla uskon- ja uskonnonvapautta rajoitetaan.

Kristittyjen (erityisesti montagnard- ja hmong-kristittyjen) järjestelmällisestä vainosta tehdään jatkuvasti ilmoituksia, ja niitä on tullut yhä enemmän keskisen ylängöllä helmikuussa 2001 tapahtuneen kansannousun jälkeen. Useissa ilmoituksissa otetaan esiin turvallisuusjoukkojen harjoittama jatkuva painostus, jossa tarkoituksena on saada keskisen ylängön kansat luopumaan kristinuskosta, ja niissä mainitaan pidätysten yhteydessä tapahtuneet satunnaiset kuolemantapaukset tai pahoinpitelyt, vaikka viranomaiset kieltävät tällaista tapahtuvan.

Pääsyä keskiselle ylängölle rajoitetaan edelleen, eikä ilmoitettuja tietoja pystytä varmistamaan järjestelmällisesti ensi käden lähteestä. Vuonna 2002 kuitenkin järjestettiin kaksi Euroopan unionin troikan vierailua keskiselle ylängölle, ja komissio osallistui niihin molempiin. Jälkimmäinen järjestettiin marraskuussa 2002. Jälkimmäisen vierailun jälkeen komissio on tiiviissä yhteistyössä jäsenvaltioiden kanssa tarjonnut Vietnamin hallitukselle tukea — osana yhteistyösopimusta — mahdollisiin toimiin köyhyyden vähentämiseksi keskisellä ylängöllä. Toimet olisi tarkoitettu muun muassa etnisille vähemmistöille, ja niillä puututtaisiin joihinkin alueen ongelmien perussyihin. Vietnamin hallitus suostui vuoden 2003 tammikuun lopulla siihen, että komissio tutkiva valtuuskunta vierailee alueella seuraavien viikkojen aikana.

Komissio ja jäsenvaltiot jatkavat Vietnamin ihmisoikeustilanteen tiivistä seuraamista. Päätös asianmukaisesta toiminnasta tehdään ajallaan.

(1) EUVL C 192 E, 14.8.2003, s. 81.